ગુજરાતી સમાચાર: હૈદરાબાદ એન્કાઉન્ટર: જયા બચ્ચને કહ્યું, 'મોડે મોડે ન્યાય થયો', આ નેતાઓએ ઉઠાવ્યા સવાલ | Hyderabad Encounter Jaya Bachchan Lauds It But Not Shashi Tharoor - India News | I Am Gujarat
Gujarati News India હૈદરાબાદ એન્કાઉન્ટર: જયા બચ્ચને કહ્યું, 'મોડે મોડે ન્યાય થયો', આ નેતાઓએ ઉઠાવ્યા...
Published: Dec 06, 2019 12:22 pm IST
હૈદરાબાદમાં મહિલા ડૉક્ટર સાથે ગેંગરેપ અને હત્યાના આરોપીઓનું શુક્રવારે સવારે પોલીસે એન્કાઉન્ટર કર્યું છે. જો કે, આ મામલે વિભિન્ન પ્રતિક્રિયા સામે આવી રહી છે. એક મોટો વર્ગ હૈદરાબાદ પોલીસના વખાણ કરી રહ્યો છે તો અમુક લોકો એવા છે જેમણે સવાલ ઉઠાવ્યા છે. અભિનેત્રી અને રાજ્યસભા સાંસદ જયા બચ્ચને એન્કાઉન્ટરને યોગ્ય ગણાવ્યું છે. તો શશિ થરુર, અસરુદ્દીન ઓવૈસી, સીતારામ યેચૂરી જેવા નેતાઓએ વિરોધ નોંધાવ્યો છે.
રાજ્યસભાની કાર્યવાહીમાં ભાગ લેવા પહોંચેલા જયા બચ્ચને સંસદ પરિસરમાં મીડિયા સાથે વાત કરી હતી. એન્કાઉન્ટર વિશે જયા વધારે ના બોલ્યા પરંતુ તેમણે કહ્યું, 'મોડે મોડે પણ ન્યાય થયો. બહુ મોડું થઈ ગયું…વધારે પડતું જ મોડું થયું.' મીડિયાએ જયાને પૂછ્યું કે, ઉન્નાવ ગેંગરેપના દોષિતો સાથે આવું જ થવું જોઈએ? તો તેમણે કહ્યું કે, આ વિશે કંઈ નહીં બોલું.
ઉલ્લેખનીય છે કે, રાજ્યસભામાં સમાજવાદી પાર્ટીના સાંસદ અને બોલિવુડ એક્ટ્રેસ જયા બચ્ચન હૈદરાબાદની ઘટનાથી આક્રોશમાં હતા. તેમણે બળાત્કારીઓને ટોળાને સોંપી દેવાની (મોબ લિન્ચિંગ) વાત કરી હતી. રાજ્યસભાના સભાપતિ પણ જયાના આ સૂચનથી આશ્ચર્યચકિત થયા હતા.
તો આ તરફ AIMIMના પ્રમુખ અસદુદ્દીન ઓવૈસીએ કહ્યું, સુપ્રીમ કોર્ટના આદેશ અનુસાર દરેક એન્કાઉન્ટરની તપાસ થવી જોઈએ. આ સિવાય કોંગ્રેસના વરિષ્ઠ નેતા શશી થરૂરે ટ્વિટ કરીને લખ્યું, "ન્યાયિક વ્યવસ્થાથી ઉપરવટ જઈને આ પ્રકારના એન્કાઉન્ટરને સ્વીકારી ના શકાય."
અન્ય એક ટ્વિટને રિટ્વિટ કરતાં થરૂરે લખ્યું, "આપણે ઊંડાણમાં જ્ઞાન લેવાની જરૂર છે. જો ગુનેગારો પાસે હથિયાર હોત તો પોલીસ પોતાની કાર્યવાહીને યોગ્ય ગણાવી શકી હોત. જ્યાં સુધી સમગ્ર હકીકત સામે ના આવે ત્યાં સુધી નિંદા ના કરવી જોઈએ. કાયદાથી ચાલતા સમાજમાં આ પ્રકારની ન્યાય વિનાની હત્યાને સાચી ઠેરવી શકાય નહીં."
રાષ્ટ્રીય મહિલા આયોગના અધ્યક્ષ રેખા શર્માએ કહ્યું, "એક સામાન્ય નાગરિક તરીકે હું ખુશ છું કે તેમનો અંત થયો, લોકો ઈચ્છતા હતા તેમ. પરંતુ આ ન્યાય કાયદાની મર્યાદામાં રહીને થવો જોઈતો હતો. આ સાચી પ્રક્રિયા હેઠળ થયું હોત તો સારું હતું. આપણે હંમેશાથી તેમના મોતની સજા માગતા હતા અને અહીં પોલીસ સારી જજ સાબિત થઈ. હું નથી જાણતી કે કઈ પરિસ્થિતિમાં એન્કાઉન્ટર થયું છે."
ભાજપ સાંસદ મેનકા ગાંધીએ પણ એન્કાઉન્ટર પર સવાલ ઉઠાવ્યા છે. મેનકાએ કહ્યું, "જે થયું તે દેશ માટે ભયાનક હતું. તમે લોકોની હત્યા કરવા માગો છો એટલે કરી શકતા નથી. તમે કાયદો હાથમાં લઈ શકતા નથી. તેમને કોઈ કાયદા દ્વારા સજા મળવી જોઈતી હતી."